Illum, il-Kummissjoni Ewropea ddeċidiet li tressaq lill-Polonja quddiem il-Qorti tal-Ġustizzja tal-UE rigward ir-reġim il-ġdid tad-dixxiplina għall-imħallfin Pollakki, u talbet proċedura mħaffa. Fit-3 ta' April 2019, il-Kummissjoni nediet din il-proċedura ta' ksur minħabba li r-reġim il-ġdid tad-dixxiplina jdgħajjef l-indipendenza ġudizzjarja tal-imħallfin Pollakki u ma jiżgurax il-garanziji neċessarji għall-protezzjoni tal-imħallfin mill-kontroll politiku, kif mitlub mill-Qorti tal-Ġustizzja tal-UE. B'mod speċifiku, il-liġi Pollakka tippermetti li l-imħallfin tal-qrati ordinarji jkunu soġġetti għal investigazzjonijiet, proċeduri u sanzjonijiet dixxiplinarji abbażi tal-kontenut tad-deċiżjonijiet ġudizzjarji tagħhom, inkluż l-eżerċitar tad-dritt tagħhom skont l-Artikolu 267 tat-Trattat dwar il-Funzjonament tal-Unjoni Ewropea (TFUE) li jitolbu deċiżjonijiet preliminari mill-Qorti tal-Ġustizzja tal-Unjoni Ewropea. Barra minn hekk, ir-reġim il-ġdid tad-dixxiplina ma jiggarantixxix l-indipendenza u l-imparzjalità tal-Awla Dixxiplinari tal-Qorti Suprema, li hija magħmula biss minn imħallfin magħżula mill-Kunsill Nazzjonali għall-Ġudikatura, li huwa stess huwa maħtur politikament mill-Parlament Pollakk (is-Sejm). Barra minn hekk, ir-reġim il-ġdid tad-dixxiplina ma jiżgurax li qorti “stabbilita bil-liġi” tiddeċiedi fl-ewwel istanza dwar proċedimenti dixxiplinari kontra l-imħallfin tal-qrati ordinarji. Minflok, jagħti s-setgħa lill-President tal-Awla Dixxiplinari li jiddetermina, fuq bażi ad hoc u b'diskrezzjoni kważi assoluta, liema qorti dixxiplinari tal-ewwel istanza għandha tisma' kawża partikolari mressqa kontra mħallef ta' qorti ordinarja. Ir-reġim il-ġdid m'għadux jiggarantixxi li l-kawżi jiġu pproċessati f'perjodu ta' żmien raġonevoli, u dan jippermetti lill-Ministru tal-Ġustizzja jżomm l-akkużi pendenti fuq l-imħallfin tal-qrati ordinarji permezz tal-uffiċjali tad-dixxiplina maħtura mill-Ministru. Ir-reġim il-ġdid jaffettwa wkoll id-dritt għad-difiża tal-imħallfin tal-qrati ordinarji. Fi ftit kliem, l-imħallfin xejn mhuma protetti mill-kontroll politiku u b'hekk l-indipendenza tal-ġudizzjarja mhijiex rispettata. Fit-3 ta' April 2019, il-Kummissjoni indirizzat ittra ta' intimazzjoni lill-Polonja. Wara analiżi bir-reqqa tar-rispons li rċeviet, il-Kummissjoni kkonkludiet li dan ma taffiex it-tħassib ta' natura legali, u għaddiet għall-pass li jmiss fil-proċess billi bagħtet opinjoni motivata fis-17 ta' Lulju 2019. Fl-aktar rispons riċenti tagħha, il-Polonja naqset għal darb'oħra li tindirizza t-tħassib tal-Kummissjoni. Għaldaqstant, il-Kummissjoni ddeċidiet li tressaq lill-Polonja quddiem il-Qorti tal-Ġustizzja tal-UE. Fid-dawl tal-impatt potenzjali tar-reġim tad-dixxiplina fuq l-indipendenza ġudizzjarja, hija ġġustifikata talba għal proċedura mħaffa sabiex tinħareġ deċiżjoni finali f'qasir żmien. Dan ikun ukoll skont il-Komunikazzjoni tas-17 ta' Lulju 2019 tal-Kummissjoni bit-titolu “It-tisħiħ tal-istat tad-dritt fl-Unjoni - Pjan ta' azzjoni”, li tenfasizza li l-Kummissjoni, filwaqt li tibni fuq l-approċċ eżistenti tagħha rigward l-infurzar u fuq il-każistika li qed tevolvi tal-Qorti tal-Ġustizzja tal-UE, se timxi skont approċċ strateġiku fir-rigward tal-proċedimenti ta' ksur li jirrigwardaw l-istat tad-dritt, u se titlob proċedimenti mħaffa u miżuri interim meta jkun meħtieġ. Sfond L-istat tad-dritt huwa wieħed mill-valuri komuni li fuqhom hija msejsa l-Unjoni Ewropea u komuni għall-Istati Membri kollha. Huwa minqux bħala tali fl-Artikolu 2 tat-Trattat dwar l-Unjoni Ewropea. L-istat tad-dritt huwa essenzjali wkoll għall-funzjonament tal-UE kollha kemm hi, pereżempju fir-rigward tas-suq intern, il-kooperazzjoni fil-qasam tal-Ġustizzja u l-Affarijiet Interni, u l-iżgurar li l-imħallfin nazzjonali, li huma wkoll imħallfin tal-UE, jistgħu jaqdu r-rwol tagħhom fl-iżgurar tal-applikazzjoni tad-dritt tal-UE u li jistgħu jinteraġixxu kif xieraq mal-Qorti tal-Ġustizzja tal-UE fil-kuntest tal-proċeduri ta' deċiżjonijiet preliminari. Il-Komunikazzjonijiet tal-Kummissjoni tat-3 ta' April u tas-17 ta' Lulju 2019 dwar l-istat tad-dritt jispjegaw l-għodod eżistenti għall-infurzar tal-istat tad-dritt u l-azzjonijiet u l-proposti tal-Kummissjoni biex ikompli jissaħħaħ dan is-sett ta' għodod. Il-Kummissjoni Ewropea, flimkien ma' istituzzjonijiet oħra tal-Unjoni u l-Istati Membri, hija responsabbli skont it-Trattati biex tiggarantixxi l-istat tad-dritt bħala valur fundamentali tal-Unjoni tagħna u tiżgura li l-liġi, il-valuri u l-prinċipji tal-UE jiġu rispettati. Żviluppi fil-Polonja wasslu lill-Kummissjoni Ewropea biex tiftaħ djalogu mal-Gvern Pollakk f'Jannar 2016 skont il-Qafas tal-Istat tad-Dritt u mbagħad tattiva l-proċedura tal-Artikolu 7(1) TUE fl-20 ta' Diċembru 2017. Il-proċess huwa bbażat fuq djalogu kontinwu bejn il-Kummissjoni u l-Istat Membru kkonċernat. Il-Kummissjoni żżomm lill-Parlament Ewropew u lill-Kunsill infurmati regolarment. Barra minn hekk, fit-2 ta' Lulju 2018, il-Kummissjoni nediet proċedura ta' ksur rigward il-liġi Pollakka dwar il-Qorti Suprema, fuq il-bażi tad-dispożizzjonijiet dwar l-irtirar tagħha u l-impatt tagħhom fuq l-indipendenza tal-Qorti Suprema. Fl-24 ta' Settembru 2018, il-Kummissjoni ddeċidiet li tressaq il-każ quddiem il-Qorti tal-Ġustizzja tal-UE, li tat is-sentenza finali tagħha fl-24 ta' Ġunju 2019. Il-Qorti sabet li t-tnaqqis tal-età tal-irtirar tal-imħallfin tal-Qorti Suprema jmur kontra l-liġi tal-UE u jikser il-prinċipju tal-pożizzjoni fissa tal-imħallfin u għalhekk dak tal-indipendenza ġudizzjarja. Fid-29 ta' Lulju 2017 il-Kummissjoni nediet proċedura ta' ksur rigward il-Liġi Pollakka dwar il-Qrati Ordinarji, fuq il-bażi tad-dispożizzjonijiet tagħha dwar l-irtirar u l-impatt tagħhom fuq l-indipendenza tal-ġudikatura. Fl-20 ta' Diċembru 2017 il-Kummissjoni ddeċidiet li tressaq dan il-każ quddiem il-Qorti tal-Ġustizzja tal-UE. Għal Aktar Informazzjoni Stqarrija għall-Istampa – L-Istat tad-Dritt: Il-Kummissjoni Ewropea tieħu pass ġdid biex tipproteġi l-imħallfin fil-Polonja mill-kontroll politiku Fir-rigward tad-deċiżjonijiet ewlenin fil-pakkett tal-ksur ta' Ottubru 2019, ara d-dokument komplut INF/19/5950 Fir-rigward tal-proċedura ta' ksur ġenerali, ara MEMO/12/12 Fir-rigward tal-proċedura ta' ksur tal-UE